Abreu (laulaja)

Abreu tai Anna Abreu (oik. Anna Eira Margarida Heiskari, o.s. Mourão de Melo e Abreu, s. 7. helmikuuta 1990 Helsinki) on suomalais–portugalilainen laulaja. Hän nousi julkisuuteen vuoden 2007 Idols-kilpailun yhteydessä, sijoittuen kisassa toiseksi. Abreu on myynyt uransa aikana Suomessa yli 182 000 levyä. Vuosina 2007–2017 hän esiintyi nimellä Anna Abreu, kunnes marraskuussa 2017 hän vaihtoi taiteilijanimekseen Abreu.
Ura.
2007–2008: Albumit "Anna Abreu" ja "Now".
Abreu allekirjoitti levytyssopimuksen Sony Musicin kanssa 26. huhtikuuta 2007. Hän esitti uransa alussa pääosin englanninkielistä popmusiikkia, mutta levytti myös espanjaksi ja portugaliksi. Abreun esikoissingle ”End of Love” julkaistiin 26. kesäkuuta ja esikoisalbumi "Anna Abreu" 22. elokuuta 2007. Debyyttialbumia on myyty yli 86 000 kappaletta.
27. heinäkuuta 2007 ensi-iltaan tulleen "The Simpsons Movie" -animaatioelokuvan suomenkielisellä ääniraidalla Abreu esiintyi Rod Flandersin äänenä.
Abreun 22. lokakuuta 2008 julkaistua toista studioalbumia, "Now", edelsi 6. elokuuta 2008 julkaistu single ”Vinegar”. "Now"-albumia on myyty yli 50 000 kappaletta. Albumin yhteydessä julkaistiin fanikirja "Aakkoset Annasta Öisiin maanteihin", jonka kirjoitti "Suosikki"-lehden silloinen toimittaja Aino-Kuutamo Uusitorppa.
Vuoden lopussa 2008 Abreu sai kutsun itsenäisyyspäivän Linnan juhliin. Hänen seuralaisenaan oli artistin silloinen avopuoliso Panu Larnos.
2009–2010: "Just a Pretty Face?" ja julkaisut ulkomailla.
Abreun kolmas albumi "Just a Pretty Face?" julkaistiin 21. lokakuuta 2009. Albumia ostettiin sen ilmestymispäivänä reilusti yli kultalevyrajan, 23 000 kappaletta. Levy ylsi parhaimmillaan Suomen virallisen albumilistan toiselle sijalle. "Just a Pretty Face?" -levyä on myyty yhteensä yli 33 000 kappaletta ja se oli Suomessa vuoden 2009 kuudenneksi myydyin suomalainen albumi.
Abreu esiintyi kahden jakson mittaisessa cameoroolissa televisiosarjassa "Salatut elämät" toukokuussa 2010. Hän esitti ohjelmassa kaksi kappalettaan: ”Music Everywhere” ja ”Impatient”. 
Abreu teki vuoden 2010 alussa Antti Tuiskun kanssa konserttikiertueen "Popin kuninkaalliset". Lokakuussa 2010 Abreu teki pitkän laivakiertueen Silja Symphonylla. Kiertueella käytettiin poikkeuksellisia video- ja ledtekniikoita.
Abreuta alettiin markkinoida ulkomailla syksyllä 2009, kun hänen ”Vinegar”-singlensä ja "Now"-albuminsa julkaistiin Britanniassa marraskuussa 2009. ”Vinegar” sijoittui brittiläisellä Commercial Pop Chart -listalla seitsemänneksi. "Just a Pretty Face?" julkaistiin Britanniassa keväällä 2010 ja single ”Music Everywhere” alkuvuodesta 2010.
2011–2012: "Rush" ja keikkatauko.
Abreu julkaisi neljännen studioalbuminsa "Rush" 30. maaliskuuta 2011. Albumilta julkaistuista singleistä ”Hysteria” ja ”Stereo” nousivat hiteiksi. "Rush" myi kolmeen edelliseen albumiin verrattuna huomattavasti vähemmän, sillä sitä myytiin sen julkaisuvuonna hieman alle 12 000 kappaletta.
Abreu kuului vuonna 2011 "Tanssii tähtien kanssa" -televisio-ohjelman tuomaristoon ohjelman kuudennella tuotantokaudella.
Abreu ilmoitti tammikuussa 2012 jäävänsä saman vuoden kesällä määrittelemättömän pitkälle tauolle. Hän julkaisi ennen tauolle jäämistään kokoelman, "Greatest Hits", jonka erikoispainos sisältää myös DVD:n. Kokoelma oli samalla myös Abreun viimeinen julkaisu Sony Music-levy-yhtiölle, sillä huhtikuussa 2012 julkistettiin tieto Abreun allekirjoittaneen uuden levytyssopimuksen Warner Musicin kanssa.
2013–2014: Paluu keikkatauolta, "Vain elämää" ja uusi albumi "V".
Abreu palasi keikkatauoltaan keväällä 2013. Hän oli mukana syksyllä 2013 esitetyn "Vain elämää" -televisiosarjan toisella tuotantokaudella yhdessä Pauli Hanhiniemen, Laura Närhen, Jukka Pojan, Juha Tapion, Maarit Hurmerinnan ja Ilkka Alangon kanssa.
Abreu julkaisi viidennen studioalbuminsa "V" 30. toukokuuta 2014. Albumin ensimmäinen single ”Ra-ta ta-ta” julkaistiin 11. huhtikuuta 2014 ja toinen single ”Right In Front Of You” kesäkuussa 2014. Abreu on kertonut, että häneltä odotettiin suomenkielistä musiikkia "Vain elämää" -televisiosarjassa esiintymisensä jälkeen, mutta hän halusi julkaista vielä yhden albumin englannin kielellä, vaikka se ei myisikään hyvin.
2015–2017: "Sensuroimaton versio".
Abreun uralla muutoksen tuulet alkoivat puhaltaa kesällä 2015. Hän julkaisi vuoden 2015 kesäkuun alussa uuden singlen ”Bandana”. Kappale oli aiemmasta poiketen levytetty suomeksi, samoin kuin hänen 9. syyskuuta 2016 julkaistu kuudes albuminsa "Sensuroimaton versio". Albumilta on julkaistu myös singlet ”Ayo”, ”Grindaa ja flowaa”, ”Kaikki mussa rakastaa kaikkea sun” ja ”Räjäytä mun mieli”. Albumi nousi ensimmäisellä listaviikollaan Suomen virallisen albumilistan kolmanneksi.
2017–2019: "Teipillä tai rakkaudella".
Abreu ilmoitti 16. marraskuuta 2017 vaihtavansa artistinimekseen ABREU. Hän kertoi muuttuvansa myös jonkin verran artistina. Uusi single ”Soo Soo” julkaistiin 17. marraskuuta 2017. Hänen seitsemäs studioalbumi "Teipillä tai rakkaudella" julkaistiin 15. marraskuuta 2019. Albumilta julkaistiin singlet ”Amor amor” (mukana Cledos), ”Yhen elämän juttu”, ”Takaisin kotiin”, ”Se syö naista” ja ”Sytyn”.
2020–2026: "Vain elämää", "Traagista mut maagista" ja keikkatauko.
Abreu julkaisi vuosien 2020 ja 2024 aikana yksittäisiä singlejä. Näihin lukeutuivat "Lusikat", "20 Ave Mariaa", "Kaikki paitsi sydän", "Paholainen" (mukana Averagekidluke), "Eilisen mä", "Sisko" (mukana Pihlaja), "Sulle tehty", "Valheista kaunein", "Caliente" ja "Ihan vähän sua". Hän oli myös mukana syksyllä 2021 esitetyn "Vain elämää" -televisiosarjan 12. tuotantokaudella yhdessä Tuure Kilpeläisen, Arttu Wiskarin, Jukka Pojan, Suvi Teräsniskan, Pyhimyksen, Chisun ja Anssi Kelan kanssa.
Abreu ilmoitti marraskuussa 2024 tekevänsä keväällä 2025 yksitoista kaupunkia kattavan klubikiertueen ja jäävänsä vuonna 2026 määrittelemättömän pituiselle tauolle, jolla ”keskittyy johonkin ihan muuhun”. Hän julkaisi toukokuussa 2025 kahdeksannelta studioalbumiltaan singlen "Äiti Teresa", jolla vierailee Bizi. Studioalbumi "Traagista mut maagista" julkaistiin 31. lokakuuta 2025, ja sillä vierailevat myös artistit AHTI ja Senya.
Abreu ilmoitti elokuussa 2025 esiintyvänsä Veikkaus-areenalla Helsingissä 21. maaliskuuta 2026 Carnaval De Abreu -nimisessä konsertissa, jolla hän juhlistaa 20 vuotta kestänyttä uraansa. Kuitenkin suuren kysynnän vuoksi hänelle järjestetään lisäkonsertti 20. maaliskuuta.
Palkinnot ja ehdokkuudet.
Abreu on palkittu Musiikkituottajat ry:n Emma-gaalassa vuoden naissolistin Emmalla kahdesti, vuosina 2007 ja 2008.
Vuonna 2009 Abreu oli ehdolla viiden Emma-palkinnon saajaksi. Hän oli ehdolla kategorioissa Vuoden paras albumi sekä Vuoden paras pop-albumi albumistaan "Now"), Vuoden naissolisti, Vuoden biisi kappaleestaan ”Vinegar” ja yleisöäänestyksellä valittavan Vuoden kotimainen artisti -palkintojen saajaksi. Vuonna 2010 Abreu sai kaksi Emma-ehdokkuutta: Vuoden naissolistiksi ja Vuoden kotimainen artisti, mutta ei voittanut niistä kumpaakaan.
Yksityiselämä.
Abreun isä on portugalilainen ja äiti suomalainen. Abreu on katolilainen. Idols-kilpailun aikaan Anna opiskeli Sibelius-lukiossa. Vuonna 2009 hän keskeytti lukion vedoten laulajanuran tuomiin kiireisiin. Abreu puhuu sekä suomea että portugalia äidinkielenään.
Abreu avioitui lumilautailija ja markkinointipäällikkö Lauri Heiskarin kanssa kesäkuussa 2013 Portugalissa ja vaihtoi virallisen sukunimensä Heiskariksi, mutta konsertoi sen jälkeen vielä nimellä Anna Abreu, kunnes muutti taiteilijanimekseen ABREU marraskuussa 2017. Pariskunta asuu Espoossa.